BDMS บวก 2% นิวไฮรอบ 4 เดือน โบรกฯแนะซื้อเป้า 30 บ. ชี้เทคนิคขาขึ้น-กำไรไตรมาส 4 โตเด่น
BDMS บวก 2% นิวไฮรอบ 4 เดือน โบรกฯเชียร์ซื้อ วางเป้า 30 บ. ชี้เทคนิคขาขึ้น-กำไรไตรมาส 4 โตเด่น ล่าสุด ณ เวลา 10.51 น. อยู่ที่ 26.75 บาท บวก 0.50 บาท หรือ 1.90% สูงสุดที่ 26.75 บาท ต่ำสุดที่ 26.25 บาท ด้วยมูลค่าซื้อขาย 313.824 ล้านบาท
28 พ.ย. 2561

ผู้สื่อข่าวรายงานว่า ราคาหุ้น บริษัท กรุงเทพดุสิตเวชการ จำกัด(มหาชน) หรือ BDMS ล่าสุด ณ เวลา 10.51 น. อยู่ที่ 26.75 บาท บวก 0.50 บาท หรือ 1.90% สูงสุดที่ 26.75 บาท ต่ำสุดที่ 26.25 บาท ด้วยมูลค่าซื้อขาย 313.824 ล้านบาท

ทั้งนี้ ราคาหุ้น BDMS ปรับตัวขึ้นในรอบ 4 เดือน นับตั้งแต่ราคาหุ้นอยู่ที่ระดับ 27 บาท เมื่อวันที่ 9 ส.ค.2561
ด้าน บล.เอเชีย เวลท์ ระบุในบทวิเคราะห์ แนะนำซื้อ หุ้น BDMS ให้ราคาเป้าหมาย 30 บาท โดยประมาณการกำไรสุทธิไตรมาส 4/61 ของ BDMS ที่ 2.4 พันล้านบาท ลดลง 16% เมื่อเทียบจากไตรมาสก่อน แต่เพิ่มขึ้น 19% เมื่อเทียบจากปีก่อน
สำหรับสาเหตุที่กำไรสุทธิที่คาดลดลงเมื่อเทียบจากไตรมาสก่อน หลักๆ เนื่องจากผลของฤดูกาล ขณะที่กำไรสุทธิที่คาดเติบโตแข็งแกร่งเมื่อเทียบจากปีก่อน หนุนโดยจำนวนผู้ป่วยที่สูงขึ้น ส่วนหนึ่งเป็นผลจากการเปิดโรงพยาบาลใหม่ 2 แห่งในไตรมาสดังกล่าว และหนุนโดยค่ารักษาตามความซับซ้อนโรคที่สูงขึ้นจาก Center of Excellence และการเปิดดำเนินการคลินิกทั้งหมดของ BDMS Wellness
นอกจากนี้ คาดแนวโน้ม BDMS จะสดใสในอนาคต เนื่องจากเรามองว่าจะเป็นช่วงเก็บเกี่ยวผลผลิตจากการลงทุนของบริษัท ขณะที่ปัจจุบันเครือข่ายโรงพยาบาล BDMS ครอบคลุมกว่า 46 โรงพยาบาลแล้ว ซึ่งเข้าใกล้เป้าหมายระยะยาวที่ 50 โรงพยาบาล บ่งบอกถึงความจำเป็นการลงทุนในอนาคตเริ่มลดลง
อีกทั้ง มีมุมมองบวกต่อกลยุทธ์การขยายผู้ป่วยกลุ่มประกันในเชิงรุก ซึ่งจะช่วย sustain การเติบโตของรายได้ รวมถึงเพิ่ม diversification อีกด้วย โดยประมาณการ Normalized EPS จะเติบโต 24.6% ในปี 2561 และ 11.2% ในปี 2562
ด้าน Price Pattern ของ BDMS มีความแข็งแกร่งในระยะสั้นจากการเกิด Daily Buy Signal ทั้งนี้หาก Price Pattern ของ BDMS สามารถปิดตลาดรายสัปดาห์ได้เหนือ 26.50 บาท ก็จะทำให้กลับมาเกิดความแข็งแกร่งในระยะกลางจากการกลับมาเกิด Weekly Buy Signal ครั้งใหม่
โดยหาก Price Pattern ของ BDMS สามารถปิดตลาดรายเดือนได้เหนือ 26.50 บาทเช่นกัน ก็จะทำให้แนวโน้มหลักเปลี่ยนจากแนวโน้มขาลง (Downtrend) ไปสู่แนวโน้มขาขึ้น (Uptrend) ทันทีจากการกลับมาเกิด Monthly Buy Signal ครั้งใหม่ เมื่อพิจารณา Price Pattern ของ BDMS บ่งบอกว่าจะเกิดการทำ New High โดยมีเป้าหมายถัดไปของการทำ New High อยู่ที่ 28.25 บาท ทั้งนี้ BDMS มีจุด Stop Loss ระยะสั้นอยู่ที่ 24.30 บาท (Resistance: 26.50, 26.75, 27.00; Support: 26.00, 25.75, 25.50)